CELEX: 32018R0581
Language: hu
Date: 2018-04-16 00:00:00
Title: A Tanács (EU) 2018/581 rendelete (2018. április 16.) a légi járművekbe beépített vagy azokhoz felhasznált bizonyos áruk tekintetében a Közös Vámtarifa autonóm vámtételeinek ideiglenes felfüggesztéséről, valamint az 1147/2002/EK rendelet hatályon kívül helyezéséről

18.4.2018   
            
            
               HU
            
            
               Az Európai Unió Hivatalos Lapja
            
            
               L 98/1
            
         A TANÁCS (EU) 2018/581 RENDELETE
   (2018. április 16.)
   a légi járművekbe beépített vagy azokhoz felhasznált bizonyos áruk tekintetében a Közös Vámtarifa autonóm vámtételeinek ideiglenes felfüggesztéséről, valamint az 1147/2002/EK rendelet hatályon kívül helyezéséről
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 31. cikkére,
   tekintettel az Európai Bizottság javaslatára,
   mivel:
   
               (1)
            
            
               Az 1147/2002/EK tanácsi rendelettel (1) átmenetileg felfüggesztésre kerültek a Közös Vámtarifa autonóm vámtételei a polgári légi járművekbe beépített vagy azokhoz felhasznált bizonyos alkatrészek, elemek és egyéb áruk tekintetében, amennyiben azokat légialkalmassági bizonyítvánnyal hozták be. Az említett rendelet egyszerűsítette a légi járművek gyártásához, javításához, karbantartásához, átépítéséhez, módosításához vagy átalakításához használt alkatrészek, elemek és egyéb áruk vámmentes behozatalára vonatkozó vámeljárásokat. A 2002 óta bekövetkezett jelentős technikai és jogalkotási fejlemények miatt azonban az 1147/2002/EK rendeletet az egyértelműség érdekében fel kell váltani egy új rendelettel.
            
         
               (2)
            
            
               A tagállamoktól kapott információk alapján az 1147/2002/EK rendelettel bevezetett ideiglenes felfüggesztés továbbra is szükséges annak érdekében, hogy csökkenjen a légi járművek ágazatában tevékenykedő gazdálkodókra és a tagállami vámhatóságokra nehezedő adminisztratív teher, mivel a vámfelügyelet mellett lebonyolított különleges eljárások – például a meghatározott célra történő felhasználás, az aktív feldolgozás vagy a vámraktározás eljárása – útján végzett behozatal nagy terhet jelentene. Az ideiglenes felfüggesztést ezért fenn kell tartani.
            
         
               (3)
            
            
               Tekintettel arra, hogy a légi járművek ágazatában használt alkatrészek és elemek ára rendszerint sokkal magasabb, mint a más célokra használt hasonló áruké, igen alacsony annak a kockázata, hogy a vámmentesen behozott árukat más ipari célokra használnák, és ebből eredően igen csekély az ideiglenes felfüggesztéssel való visszaélés kockázata is.
            
         
               (4)
            
            
               A 748/2012/EU bizottsági rendelet (2) úgy rendelkezik, hogy egy alkatrészt kizárólag abban az esetben lehet beszerelni típusalkalmassági bizonyítvánnyal rendelkező termékbe, ha csatoltak hozzá egy uniós légiforgalmi hatóság felhatalmazásával rendelkező fél által kiállított üzemképességi tanúsítványt (1. számú EASA-űrlap). Ezért a vámok felfüggesztését üzemképességi tanúsítvány rendelkezésre állásához, vagy légi alkalmasságukat vesztett áruk javítása vagy karbantartása esetében a korábbi üzemképességi tanúsítvány rendelkezésre állásához kell kötni.
            
         
               (5)
            
            
               Emellett a harmadik országok által kiállított egyenértékű tanúsítványokat, illetve az Európai Repülésbiztonsági Ügynökség (EASA) létrehozása előtt kétoldalú légiközlekedés-biztonsági megállapodások keretében kibocsátott tanúsítványokat el kell fogadni az üzemképességi tanúsítvány (1. számú EASA-űrlap) alternatívájaként.
            
         
               (6)
            
            
               Tekintve, hogy a tanúsítványokat elektronikus formában állítják ki, lehetővé kell tenni, hogy a tanúsítványokat elektronikus adatfeldolgozási eljárások vagy más eszközök segítségével is elérhetővé lehessen tenni a felfüggesztés igénybevétele céljából.
            
         
               (7)
            
            
               A vámellenőrzés megkönnyítése céljából a szabad forgalomba bocsátásra vonatkozó vám-árunyilatkozatnak tartalmaznia kell az üzemképességi tanúsítvány azonosító számát, vagy légi alkalmasságukat vesztett áruk javítása vagy karbantartása esetében a korábbi üzemképességi tanúsítvány azonosító számát.
            
         
               (8)
            
            
               A tagállamok vámhatóságai számára biztosítani kell azt a lehetőséget, hogy amennyiben fennáll szerintük az alapos gyanúja annak, hogy a tanúsítványok hamisítottak, az importőr költségén kérjék a nemzeti légiforgalmi hatóság képviselőjének szakértelmét. Mielőtt azonban megtennék ezt a lépést, a vámhatóságoknak mérlegelniük kell annak kockázatát, hogy amennyiben a szakértői vélemény azt állapítaná meg, hogy a tanúsítványok kiállításának szabályai nem kerültek megsértésre, a szakértői vélemény költsége esetleg meghaladná azt az előnyt, amelyet a vámfelfüggesztés jelent az importőr számára.
            
         
               (9)
            
            
               Annak érdekében, hogy e rendelet végrehajtása egységes feltételek mellett történjen, a Bizottságra végrehajtási hatásköröket kell ruházni a 2658/87/EGK tanácsi rendeletben (3) megállapított Kombinált Nómenklatúra azon vámtarifaszámai, alszámai és kódjai jegyzékének összeállítása tekintetében, amelyek alá az e rendelet szerinti felfüggesztés körébe tartozó áruk besorolásra kerülnek, továbbá az üzemképességi tanúsítvánnyal (1. számú EASA-űrlap) egyenértékű tanúsítványok jegyzékének összeállítása tekintetében. E hatásköröket a 182/2011/EU európai parlamenti és tanácsi rendeletnek (4) megfelelően kell gyakorolni.
            
         
               (10)
            
            
               Az 1147/2002/EK rendeletet – tekintettel arra, hogy ez a rendelet jelentős változásokat eredményez az autonóm vámtételek felfüggesztésével érintett áruk, az elfogadható üzemképességi tanúsítványok és az eljárások tekintetében, valamint az egyértelműség érdekében – hatályon kívül kell helyezni,
            
         ELFOGADTA EZT A RENDELETET:
   1. cikk
   (1)   A Közös Vámtarifának a 2658/87/EGK rendeletben megállapított, a légi járművekben vagy azok részeiben való használatra szánt vagy azokba építési, javítási, karbantartási, átépítési, módosítási vagy átalakítási célból beépített alkatrészekre, elemekre és egyéb árukra vonatkozó autonóm vámtételei felfüggesztésre kerülnek.
   A Közös Vámtarifa említett autonóm vámtételei felfüggesztésre kerülnek a javítási vagy karbantartási célból behozott, légi alkalmasságukat vesztett áruk esetében is.
   (2)   A Bizottság végrehajtási jogi aktusok útján összeállítja a 2658/87/EGK rendeletben megállapított Kombinált Nómenklatúra azon vámtarifaszámainak, alszámainak és kódjainak jegyzékét, amelyek alá a felfüggesztés körébe tartozó áruk besorolásra kerülnek. Ezeket a végrehajtási jogi aktusokat a Bizottság a 4. cikk (2) bekezdésében említett vizsgálóbizottsági eljárás keretében fogadja el.
   2. cikk
   (1)   Ahhoz, hogy az árukra igénybe lehessen venni az 1. cikkben meghatározott felfüggesztést, a nyilatkozattevőnek a szabad forgalomba bocsátásra vonatkozó vám-árunyilatkozat felmutatásakor a vámhatóság rendelkezésére kell bocsátania a 748/2012/EU rendelet I. mellékletének I. függelékében előírtak szerinti üzemképességi tanúsítványt (1. számú EASA-űrlap) vagy egy azzal egyenértékű tanúsítványt. A tanúsítványt elektronikus adatfeldolgozási eljárás alkalmazásával vagy más módon kell hozzáférhetővé tenni.
   A szabad forgalomba bocsátásra vonatkozó vám-árunyilatkozatnak tartalmaznia kell az üzemképességi tanúsítvány azonosító számát, vagy légi alkalmasságukat vesztett áruk javítása vagy karbantartása esetében a korábbi üzemképességi tanúsítvány azonosító számát.
   (2)   A Bizottság végrehajtási jogi aktusok útján összeállítja az üzemképességi tanúsítvánnyal (1. számú EASA-űrlap) egyenértékűnek tekintett tanúsítványok jegyzékét. Ezeket a végrehajtási jogi aktusokat a Bizottság a 4. cikk (2) bekezdésében említett vizsgálóbizottsági eljárás keretében fogadja el.
   3. cikk
   Amennyiben a vámhatóságok szerint fennáll az alapos gyanúja annak, hogy a 2. cikk (1) bekezdésessel összhangban számukra rendelkezésre bocsátott tanúsítványt meghamisították, kérhetik a nemzeti légiforgalmi hatóság képviselőjének szakértői véleményét. A szakértői vélemény költségei az importőrt terhelik.
   A szakértői vélemény kérésére vonatkozó döntés meghozatalakor a vámhatóságoknak mérlegelniük kell annak kockázatát, hogy amennyiben a szakértői vélemény azt állapítaná meg, hogy nem sértették meg a tanúsítványok kiállításának szabályait, a szakértői vélemény költsége esetleg meghaladná azt az előnyt, amelyet a vámfelfüggesztés jelent az importőr számára.
   4. cikk
   (1)   A Bizottságot a 952/2013/EU európai parlamenti és tanácsi rendelet 285. cikkével létrehozott Vámkódexbizottság segíti (5). Ez a bizottság a 182/2011/EU rendelet értelmében vett bizottság.
   (2)   Az e bekezdésre történő hivatkozáskor a 182/2011/EU rendelet 5. cikkét kell alkalmazni.
   5. cikk
   Az 1147/2002/EK rendelet hatályát veszti. A hatályon kívül helyezett rendeletre való hivatkozásokat erre a rendeletre való hivatkozásokként kell értelmezni.
   6. cikk
   Ez a rendelet az Európai Unió Hivatalos Lapjában való kihirdetését követő napon lép hatályba.
   Ezt a rendeletet 2018. április 19-től kell alkalmazni. Az 1. cikk (1) bekezdését, a 2. cikk (1) bekezdését, a 3. cikket és az 5. cikket azonban az 1. cikk (2) bekezdésében és a 2. cikk (2) bekezdésében említett végrehajtási jogi aktus hatálybalépésének időpontjától, illetve legkésőbb 2018. december 31-től kell alkalmazni.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Luxembourgban, 2018. április 16-án.
      
         
            a Tanács részéről
         
         
            az elnök
         
         R. PORODZANOV
      
   
   
      (1)  A Tanács 1147/2002/EK rendelete (2002. június 25.) egyes légialkalmassági bizonyítvánnyal behozott termékek tekintetében a Közös Vámtarifa autonóm vámtételeinek ideiglenes felfüggesztéséről (HL L 170., 2002.6.29., 8. o.).
   
      (2)  A Bizottság 748/2012/EU rendelete (2012. augusztus 3.) a légi járművek és kapcsolódó termékek, alkatrészek és berendezések légialkalmassági és környezetvédelmi tanúsítása, valamint a tervező és gyártó szervezetek tanúsítása végrehajtási szabályainak megállapításáról (HL L 224., 2012.8.21., 1. o.).
   
      (3)  A Tanács 2658/87/EGK rendelete (1987. július 23.) a vám- és a statisztikai nómenklatúráról, valamint a Közös Vámtarifáról (HL L 256., 1987.9.7., 1. o.).
   
      (4)  Az Európai Parlament és a Tanács 182/2011/EU rendelete (2011. február 16.) a Bizottság végrehajtási hatásköreinek gyakorlására vonatkozó tagállami ellenőrzési mechanizmusok szabályainak és általános elveinek megállapításáról (HL L 55., 2011.2.28., 13. o.).
   
      (5)  Az Európai Parlament és a Tanács 952/2013/EU rendelete (2013. október 9.) az Uniós Vámkódex létrehozásáról (HL L 269., 2013.10.10., 1. o.).